## El director general d’Inclusió i Cooperació visita un centre de salut que rep material sanitari finançat per la Generalitat a Moçambic

*** El centre dispensa atenció primària, pediàtrica i maternoinfantil a 5.000 pacients en extrema situació de vulnerabilitat
* Pedro Carceller es desplaça també a una cooperativa minera que lluita pel treball digne**

El director general d’Inclusió i Cooperació, Pedro Carceller, ha visitat un centre de salut que rep *kits* de part i material sanitari bàsic finançat per la Generalitat en el districte de Moma, a la República de Moçambic.

El centre dispensa atenció primària, pediàtrica i maternoinfantil a 5.000 pacients en extrema situació de vulnerabilitat i és un dels cinc que rep en territori moçambiqués recursos valencians de cooperació al desenrotllament, que atenen entre tots estos unes 15.000 persones al mes de trenta comunitats diferents.

Pedro Carceller ha explicat que el consultori de Moma està especialitzat en medicina obstètrica i que atén una mitjana de 110 parts mensuals, “en la majoria, de mares adolescents”.

Carceller ha destacat que l’ajuda valenciana “ajuda a sensibilitzar sobre la salut sexual reproductiva” i “els esforços realitzats per l’ONG Medicus Mundi gràcies al suport de la Generalitat per a reduir la mortalitat infantil”, després de reunir-se amb la infermera cap del dispensari.

**Cooperativa minera i treball digne**

El director general d’Inclusió i Cooperació s’ha desplaçat també a una cooperativa minera de la regió finançada amb ajuda humanitària valenciana, en la qual Medicus Mundi treballa per a regular l’activitat minera i promocionar els drets i la salut laboral dels treballadors.

El president de la cooperativa, Mateu Inocenzo, ha agraït el suport de la Generalitat, “soci imprescindible per al desenrotllament i l’accés als drets de la població”.

Carceller ha assenyalat que este projecte “ajuda a pal·liar les condicions laborals amb freqüència infrahumanes”, i contribuïx a la lluita contra el treball infantil “amb la promoció de l’escolarització dels xiquets i xiquetes”, ha assegurat.

L’ajuda solidària valenciana arriba a quinze cooperatives i associacions moçambiqueses i beneficia 95.000 persones repartides en trenta comunitats del seu territori.

Fecha: 26/07/2024